पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर के पीक को लेकर हालांकि अभी सरकार और एक्सपर्ट्स एकमत नहीं है। लेकिन, संभवतः धौलपुर जिले में दूसरी लहर का पीक आ गया है। क्योंकि अब पिछले 5 दिन से रोजाना औसतन 228 नए केस सामने आ रहे हैं। यानि, एक घंटे में 10 लोग संक्रमित हो रहे हैं। पिछले 5 दिन में ही 1141 लोगों को कोरोना हो चुका है। जबकि सरकारी रिपोर्ट के मुताबिक 3 मौतें भी हो चुकी हैं।
पिछले महीने अप्रैल में 2152 नए रोगी सांमने आए थे। अगर मई में नए केसेज की स्पीड ऐसी ही बनी रही तो यह कोरोना का पीक ही माना जा सकता है। बुधवार को भी जिले में 302 नए केस सामने आए। अब एक्टिव केसों की संख्या 2680 तक पहुंच गई है। जिला अस्पताल में बेड, वेंटीलेटर और ऑक्सीजन की व्यवस्थाएं गड़बड़ाई हुई हैं।
राज्य सरकार की वेबसाइट के मुताबिक धौलपुर जिले के अस्पतालों में सामान्य और आईसीयू में बिना वेंटीलेटर वाला एक भी बेड उपलब्ध नहीं था। जबकि ऑक्सीजन वाले 22 और आईसीयू में वेंटीलेटर वाले 17 बेड ही खाली थे। बाकी क्रिटिकल पोजिशन वाले रोगी कहां जाएंगे, इस बारे में न तो जिला कलेक्टर राकेश कुमार जायसवाल कुछ बताने को तैयार हैं और न ही सीएमएचओ डॉ. गोपाल गोयल सही जानकारी दे पा रहे हैं। अटेंडेंट अपने रोगियों को लेकर इधर-उधर भटक रहे हैं।
संक्रमितों का आंकड़ा 9000 पार
रिपोर्ट के मुताबिक जिले में कुल संक्रमितों का आंकड़ा अब 9154 तक पहुंच गया है। जबकि करीब 15 माह के कोरोनाकाल में 35 लोग जान गंवा चुके हैं। अब तक जिले में 1 लाख 60 हजार 885 सैंपलों की जांच हो चुकी है। इनमें से 6439 लोग ठीक होकर घर लौट चुके हैं। इनमें 242 तो बुधवारको ही ठीक होकर घर लौटे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn